Löng löndunarbið hjá Havsbrún í Færeyjum knýr þá til þess . Færeysk kolmunnaveiðiskip afla svo vel um þessar mundir að löndunarbið hefur myndast hjá fiskimjölsverksmiðjunni Havsbrún í Fuglafirði í Fæeyjum . Nokkur skip hafa því brugðið á það ráð að sigla með aflann til Íslands til löndunar í stað þess að bíða sólarhringum saman heima við . Þetta kemur fram á vef færeyska útvarpsins í viðtali við Tórheðin Jensen hjá Varðanum í Götu . Hann segir að verksmiðjurnar sem Varðin skipti við á Íslandi séu í Vestmannaeyjum og á Fáskrúðsfirði . Havsbrún er eina fiskimjölsverksmiðjan í Færeyjum sem tekur á móti uppsjávarfiski til bræðslu . Fram kemur að það taki um það bil einn sólarhring að landa úr einu stóru skipi í Fuglafirði og á meðan þurfi hin að bíða eða leita annað . Færeysk skip hafa aðgang að lögsögu ESB og hafa verið að kolmunnaveiðum þar . Íslensku kolmunnaskipin bíða hins vegar í Færeyjum eftir að kolmunninn gangi inn í færeyska lögsögu þar sem þau hafa aðgengi að honum , eins og fram hefur komið í fréttum .